text: 20 boligblokke rives ned
  05 juli 2010 kl. 16.32
  Pensionist Birgit Petersen i Havnbjerg ved Nordborg er gået i gang med at pakke.
  Hun bor helt alene i en boligblok. Naboerne er allerede flyttet, fordi boligblokken skal rives ned.
  Boligforeningen Danbo har revet syv boligblokke ned og yderligere 13 skal væk næste år.
  Boligforeningen bygger i stedet et mindre antal rækkehuse, så det samlede antal lejemål reduceres med 400.
  I dag står 100 lejligheder i de gamle boligblokke fra 1960'erne tomme.
  
  Dårlig økonomi
  Danbo lider samme skæbne som en række boligforeninger landet over. Der er ikke lejere nok, og det undergraver deres økonomi.
  Danbo er særlig er særlig hårdt ramt, fordi Danfoss og Sauer-Danfoss har nedskåret arbejdsstyrken voldsomt.
  Nedturen rammer også det private byggeri. Sønderborg Kommune har i flere år ikke fået forespørgsler på køb af grunde i Nordborg-området.
  Birgit Petersen undrer sig over udviklingen, men hun er begyndt at glæde sig til at flytte ind i et af de nye rækkehuse.
  